দিয়াবাড়ি ডিপো
দিয়াবাড়ি ডিপো হলো এমআরটি লাইন ৬-এর যাত্রাপথে অবস্থিত একটি ঢাকা মেট্রো রেলওয়ে ডিপো, এটি বাংলাদেশের উত্তর ঢাকার উত্তরা উত্তর স্টেশনের আগে অবস্থিত। এটি ঢাকার মেট্রো লাইনগুলোর সর্বপ্রথম ডিপো যা ২০২২ সালে নির্মিত হয়েছিলো যখন এমআরটি লাইন ৬ নির্মাণাধীন ছিল। ২৭ মার্চ ২০১৬ সালে তোকিও কনস্ট্রাকশন লিমিটেডের সাথে ডিএমটিসিএল লাইনটির ডিপো নির্মাণের জন্য চুক্তি স্বাক্ষর করে। ২০১৬ সালের সেপ্টেম্বরে দিয়াবাড়িতে লাইনটির ডিপো নির্মাণের কাজ শুরু হয়। ২০১৮ সালের জুনের মধ্যে এর কাজ শেষ হওয়ার কথা থাকলেও ২০২২ সালের জুন মাসে এর নির্মাণ কাজ শেষ হয়। ডিপো এলাকায় ওয়ার্কশপ, ওয়াশিং শেড ও স্টোরেজ সহ ৫২টি কাঠামো রয়েছে। ডিপোতে ১৮টি ট্রেন থাকতে যায় যেগুলোকে ডিপোতে পৌঁছানোর জন্য উত্তরা উত্তর মেট্রো স্টেশন থেকে একটি ৩০০ মিটার দীর্ঘ ওয়ার্কশপ হয়ে উত্তর দিকে যেতে হবে। ডিপোতে একটি কার্যক্রম নিয়ন্ত্রণ কেন্দ্র রয়েছে যেখান থেকে নিয়ন্ত্রকের নির্দেশে লাইনে লাগানো রেডিও অ্যান্টেনা ব্যবহার করে ট্রেন চালকের সাথে যোগাযোগের মাধ্যমে ট্রেনগুলো নিয়ন্ত্রণ করা যেতে পারে। ডিপোতে একটি প্রদর্শনী ও তথ্য কেন্দ্র স্থাপনের পরিকল্পনা করা হয়েছিলো যাতে জনসাধারণ মেট্রো পরিষেবা সম্পর্কে অভিজ্ঞতা অর্জন করতে পারে। এটি ৬ সেপ্টেম্বর ২০২২-এ চালু হয়েছিলো।